閬州太守以桃竹卭杖二物遺余宅仲而宅仲出以示僕喜而作詩
作者：周紫芝
朝代：宋

paragraphs: 萬里何嘗入巴蜀，少陵詩中識桃竹。
更言九節奉真仙，無乃卭山有遺族。
平生二物幾到眼，誰與周旋慰幽獨。
忽然渡海飛蒼龍，夭矯當前峙雙玉。
江心石竹誇堅剛，摩挲紫焰生寒光。
孤筇莭高不可及，外雖似曲中直方。
閬州得此不敢藏，亟遣二士相扶將。
余侯新佩太府章，六尺骯髒身健强。
未須御府賜靈壽，行勒金狨朝未央。
老人勃窣不足數，惟有泉石成膏肓。
東吴自是山水窟，心雖欲往身未償。
會須呼客共蠟屐，借君拄杖聊徜徉。